Renesas โรงงานไฟไหม้ ทำตลาดหุ้นญี่ปุ่นมูลค่าหาย 2 ล้านล้าน
เมื่อวันอาทิตย์ที่ผ่านมา มีรายงานว่าโรงงานของ Renesas Electronics  หนึ่งในบริษัทผู้ผลิตชิ้นส่วนเทคโนโลยีสัญชาติญี่ปุ่น เกิดเหตุเพลิงไหม้ขึ้น  เหตุการณ์ดังกล่าว เป็นหนึ่งในส่วนสำคัญที่ทำให้ดัชนีตลาดหุ้นญี่ปุ่น Nikkei 225 เมื่อวานนี้  ทรุดตัวลงไปทันที -2% คิดเป็นมูลค่าที่หายไปราว 2.4 ล้านล้านบาท ภายในวันเดียว  แล้ว Renesas Electronics ผลิตชิ้นส่วนอะไร ทำไมถึงกระทบตลาดหลักทรัพย์ทั้งประเทศ ? ลงทุนแมนจะเล่าให้ฟัง
23 มี.ค. 2564

Renesas โรงงานไฟไหม้ ทำตลาดหุ้นญี่ปุ่นมูลค่าหาย 2 ล้านล้าน /โดย ลงทุนแมน
เมื่อวันอาทิตย์ที่ผ่านมา มีรายงานว่าโรงงานของ Renesas Electronics 
หนึ่งในบริษัทผู้ผลิตชิ้นส่วนเทคโนโลยีสัญชาติญี่ปุ่น เกิดเหตุเพลิงไหม้ขึ้น
เหตุการณ์ดังกล่าว เป็นหนึ่งในส่วนสำคัญที่ทำให้ดัชนีตลาดหุ้นญี่ปุ่น Nikkei 225 เมื่อวานนี้ 
ทรุดตัวลงไปทันที -2% คิดเป็นมูลค่าที่หายไปราว 2.4 ล้านล้านบาท ภายในวันเดียว
แล้ว Renesas Electronics ผลิตชิ้นส่วนอะไร
ทำไมถึงกระทบตลาดหลักทรัพย์ทั้งประเทศ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
บริษัท Renesas Electronics ก่อตั้งขึ้นในปี 2002 หรือราว 19 ปีก่อน 
คำว่า “Renesas” ย่อมาจาก Renaissance Semiconductor for Advanced Solutions
บริษัทแห่งนี้ เป็นหนึ่งในบริษัทผู้ผลิตเซมิคอนดักเตอร์ หรือชิปเซตสำหรับอุตสาหกรรมรถยนต์ที่ใหญ่ที่สุดในโลก เกิดขึ้นจากการควบรวมระหว่างธุรกิจผลิตชิปของบริษัทยักษ์ใหญ่ในประเทศญี่ปุ่น 3 แห่ง
ควบรวมครั้งแรกในปี 2002 ในชื่อบริษัท Renesas Technology 
ระหว่างธุรกิจผลิตชิปของบริษัท Hitachi และ Mitsubishi
ควบรวมครั้งที่สองในปี 2010 ในชื่อบริษัท Renesas Electronics 
ควบรวมกับธุรกิจผลิตชิปของ NEC Electronics
โดยบริษัทแห่งนี้ เป็นผู้เชี่ยวชาญด้านการผลิต “ไมโครคอนโทรลเลอร์”
แล้วมัน คืออะไร ?
ไมโครคอนโทรลเลอร์ คือ ชิปเซตขนาดเล็กที่ประกอบด้วยซีพียูสำหรับการประมวลผล, หน่วยความจำ และพอร์ตสำหรับเชื่อมต่อกับอุปกรณ์ อธิบายง่าย ๆ ก็คือมันเป็นเหมือนคอมพิวเตอร์ที่ถูกย่อขนาดให้เล็กเพื่อนำไปประยุกต์ใช้กับกลุ่มอุตสาหกรรมต่าง ๆ
สำหรับประเภทไมโครคอนโทรลเลอร์ที่บริษัท Renesas Electronics เชี่ยวชาญในการผลิตจะเป็นประเภทที่ใช้สำหรับการใช้งานในรถยนต์โดยเฉพาะ ยกตัวอย่างการนำไปใช้ก็เช่น
- การประมวลผลความเร็วของเครื่องยนต์
- การแสดงผลของหน้าจอควบคุม
- การรับสัญญาณเชื่อมต่อกับสมาร์ตโฟน
นอกจากนี้ ผลิตภัณฑ์ล่าสุดของบริษัทก็ยังครอบคลุมไปถึงชิปเซต Fast Charging สำหรับเทคโนโลยีการชาร์จแบตเตอรี่ของสมาร์ตโฟนบนรถยนต์ รวมถึงชิปเซตสำหรับการพัฒนาระบบขับเคลื่อนรถยนต์อัตโนมัติ
ทีนี้ เรามาดูผลประกอบการบริษัท Renesas Electronics 
ปี 2020 รายได้ 2.03 แสนล้านบาท กำไร 1.12 หมื่นล้านบาท
โดยเป็นสัดส่วนรายได้มาจาก
กลุ่มธุรกิจอุตสาหกรรมรถยนต์ 48%
กลุ่มธุรกิจอุตสาหกรรมการผลิต, โครงสร้างพื้นฐาน และ IoT 51%
และอื่น ๆ อีก 1%
จะเห็นได้ว่ารายได้เกือบครึ่งของบริษัทมาจากคู่ค้าในอุตสาหกรรมรถยนต์
ซึ่งก็ไม่แปลกที่บริษัทแห่งนี้จะมีผู้ถือหุ้นรายใหญ่เป็นบริษัทรถยนต์หลายราย
ยกตัวอย่างเช่น Denso, Toyota และ Mitsubishi
แล้วเหตุการณ์เพลิงไหม้ที่โรงงานของ Renesas Electronics กระทบอะไรบ้าง ?
บริษัทได้ออกมาระบุว่าโรงงานที่ได้รับผลกระทบนั้น
เป็นโรงงานที่เกี่ยวข้องกับการผลิตชิ้นส่วนสำหรับรถยนต์แทบทั้งหมด 
ซึ่งบริษัทมีความจำเป็นที่จะต้องหยุดการผลิตเป็นระยะเวลา 1 เดือนทันที
อย่างไรก็ตาม การที่ผู้ผลิตชิ้นส่วนภายในรถยนต์หยุดชะงักกะทันหัน 
จึงมีการคาดการณ์กันว่าทั้งห่วงโซ่การผลิตในอุตสาหกรรมการผลิตรถยนต์
จะได้รับผลกระทบยาวนานถึง 3 เดือน
และด้วยความที่บริษัท Renesas Electronics ครองส่วนแบ่งการตลาดไมโครคอนโทรลเลอร์รถยนต์ 1 ใน 5 ซึ่งมากเป็นอันดับที่ 2 ของโลก และมีลูกค้าส่วนใหญ่เป็นแบรนด์รถยนต์ญี่ปุ่น นั่นจึงทำให้บริษัทรถยนต์เหล่านี้ได้รับผลกระทบอย่างหลีกเลี่ยงไม่ได้
พอเรื่องเป็นแบบนี้ ความต้องการสินค้าก็มีแนวโน้มจะไหลไปยังผู้ผลิตรายอื่น 
เช่น บริษัท NXP Semiconductors และ Infineon Technologies 
ซึ่งเป็นผู้ครองส่วนแบ่งการผลิตไมโครคอนโทรลเลอร์ อันดับที่ 1 และ 3
แต่มันก็ไม่ได้เป็นแบบนั้น.. 
เพราะฐานการผลิตของทั้ง 2 บริษัทกลับอยู่ในรัฐเท็กซัส ประเทศสหรัฐอเมริกา 
ที่ในช่วงที่ผ่านมาได้รับผลกระทบจากพายุหิมะจนต้องหยุดการผลิตลงชั่วคราว เช่นกัน..
เท่ากับว่าสถานการณ์การผลิตรถยนต์ในตอนนี้ กำลังขาดแคลนชิ้นส่วนสำหรับการผลิต 
สวนทางกับการฟื้นตัวของการซื้อรถยนต์ของผู้บริโภค ที่เริ่มปรับตัวกลับมาแล้ว
นั่นจึงทำให้ตลาดมองเรื่องราวทั้งหมดนี้ เป็นผลกระทบที่ไม่ได้เกิดขึ้นในระยะสั้น
และจะทำให้รายได้ของผู้ผลิตรถยนต์ไม่เป็นไปตามที่คาดการณ์ 
สะท้อนไปยังมูลค่าของบริษัทรถยนต์สัญชาติญี่ปุ่น เมื่อวานนี้
Denso -4.9%
Nissan Motor -3.7%
Honda Motor -3.6%
Toyota Motor -3.3%
Mazda Motor -2.7%
Subaru -2.6%
และด้วยความที่ตลาดหลักทรัพย์ประเทศญี่ปุ่นมีธุรกิจที่เกี่ยวข้องกับอุตสาหกรรมการผลิตรถยนต์ จำนวนมาก
เรื่องดังกล่าว จึงทำให้หลายบริษัทในดัชนี Nikkei 225 ซึ่งเป็นดัชนีที่รวบรวมธุรกิจชั้นนำในประเทศญี่ปุ่น ปิดตลาดที่ -2% คิดเป็นมูลค่าบริษัทที่หายไปราว 2.4 ล้านล้านบาท ภายในวันเดียว..
ถึงตรงนี้ เราก็น่าจะรู้จักกับอีกหนึ่งธุรกิจ
ที่มีความสำคัญกับบริษัทผู้ผลิตรถยนต์
ที่ไม่ใช่ทั้งผู้ผลิตชิ้นส่วนเครื่องยนต์, ล้อ, ท่อ และเพลา
แต่เป็นผู้ผลิตไมโครคอนโทรลเลอร์
ที่แม้มันจะมีขนาดเล็กมากเมื่อเทียบกับรถยนต์ทั้งคัน
แต่พอได้รับผลกระทบทีหนึ่งจนขาดแคลน
ความเสียหายที่เกิดขึ้น ก็มีมูลค่ามหาศาล ระดับล้านล้านบาท เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-Tokyo stock Exchange: AlL Shares 716 Trillion JPY as of 28 February